Vazirlar Mahkamasining 2004-yil 6-iyuldagi 318-son qarori bilan tasdiqlangan Mahsulotlarni sertifikatlashtirish tartibi to‘g‘risidagi nizomga o‘zgartirish va qo‘shimchalar kiritish haqida

“Oziq-ovqat mahsulotining sifati va xavfsizligi to‘g‘risida” va “Aholining sanitariya-epidemiologik osoyishtaligi to‘g‘risida”gi O‘zbekiston Respublikasining qonunlari, shuningdek, O‘zbekiston Respublikasi Prezidentining “Texnik jihatdan tartibga solish, standartlashtirish, sertifikatlashtirish va metrologiya tizimlarini yanada rivojlantirish chora-tadbirlari to‘g‘risida” 2018-yil 12-dekabrdagi PQ-4059-son qaroriga muvofiq Vazirlar Mahkamasi qaror qiladi:
 1. Vazirlar Mahkamasining 2004-yil 6-iyuldagi 318-son qarori (O‘zbekiston Respublikasi QT, 2004-y., 7-son, 63-modda) bilan tasdiqlangan Mahsulotlarni sertifikatlashtirish tartibi to‘g‘risidagi nizomga ilovaga muvofiq o‘zgartirish va qo‘shimchalar kiritilsin.
 2. O‘zbekiston Respublikasi Sog‘liqni saqlash vazirligi manfaatdor vazirliklar hamda idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 3. Ushbu qaror rasmiy e’lon qilingan kundan e’tiboran uch oydan keyin kuchga kiradi.
 4. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov va O‘zbekiston Respublikasi sog‘liqni saqlash vaziri A.K. Shadmanov zimmasiga yuklansin.
 1. 14-bandga quyidagi mazmundagi to‘rtinchi — oltinchi xatboshilar qo‘shilsin:
 “Import qilinayotgan oziq-ovqat mahsulotlarining yorliqlarida qayd etilgan mahsulotning yaroqlilik muddatlari O‘zbekiston Respublikasida amal qiluvchi texnik jihatdan tartibga solish sohasidagi normativ hujjatlarda qayd etilgan yaroqlilik muddatlaridan farq qilgan taqdirda, akkreditatsiyadan o‘tgan laboratoriya majmualari tomonidan ularning qayd etilgan yaroqlilik muddatiga muvofiqligi va xavfsizlik ko‘rsatkichlariga tahlillar o‘tkazilib, ijobiy baholanganidan so‘ng respublika hududiga import qilinishiga ruxsat etiladi.
 Bolalar oziq-ovqat mahsulotlari, bolalar o‘yinchoklari, energetik ichimliklar akkreditatsiyadan o‘tgan laboratoriyalar tomonidan toksikologik tahlillar o‘tkazilib, xavfsizlik ko‘rsatkichlari bo‘yicha ijobiy baholanganidan so‘ng respublika hududiga import qilinishiga ruxsat etiladi.
 O‘zbekiston Respublikasi Sog‘liqni saqlash vazirligi huzuridagi Sanitariya-epidemiologik osoyishtalik agentligi O‘zbekiston Respublikasida amal qiluvchi texnik jihatdan tartibga solish sohasidagi normativ hujjatlarga muvofiqlik (nomuvofiqlik) to‘g‘risida berilgan sanitariya-epidemiologik xulosalarning elektron reyestrini yuritadi hamda O‘zbekiston Respublikasi Sog‘liqni saqlash vazirligining rasmiy veb-sahifasiga joylashtirib boradi”.
 2. 16-bandda:
 birinchi xatboshi birinchi — o‘ninchi xatboshilar sifatida quyidagi tahrirda bayon qilinsin:
 “Quyidagilar sanitariya-epidemiologiya xulosasini berishni rad etish uchun asos hisoblanadi:
 sanitariya-epidemiologik xulosa rasmiylashtirib berish vaqtida oziq-ovqat mahsulotining yaroqlilik muddati 60 foizdan kam bo‘lganida (ishlab chiqaruvchi tomonidan belgilangan umumiy yaroqlilik muddatiga nisbatan foizda);
 xalqaro akkreditatsiyadan o‘tgan laboratoriyalar tomonidan o‘tkazilgan oziq-ovqat mahsulotlari uchun tahlil bayonlari bo‘lmasa;
 yuqumli kasalliklarni keltirib chiqaruvchi mikroorganizmlar bilan zararlanganligi aniqlanganda;
 radioaktiv ko‘rsatkichlarning me’yorlardan yuqoriligi aniqlanganda; 
 oziq-ovqat mahsulotlarining tarkibida genetik modifikatsiyalangan organizmlar (keyingi o‘rinlarda GMO deb ataladi) belgilangan me’yorlar darajasidan yuqori bo‘lganda (amaldagi texnik jihatdan tartibga solish sohasidagi normativ hujjatlarga muvofiq tarkibida GMO mavjudligiga tekshiriladigan oziq-ovqat mahsulotlari uchun tatbiq etiladi);
 parazitlar yoki ularning tuxumlari aniqlanganda;
 laboratoriya sinovlarining salbiy natijalari;
 hujjatlar to‘liq taqdim etilmagan taqdirda.
 Sanitariya-epidemiologiya xulosasini berishni rad etish bo‘yicha qaror qabul qilingan taqdirda, O‘zbekiston Respublikasi Sog‘liqni saqlash vazirligi huzuridagi Sanitariya-epidemiologik osoyishtalik agentligi, uiing hududiy yoki tuman (shahar) markazlari tomonidan uning aniq sabablari va qonun hujjatlarida belgilangan normalarini ko‘rsatgan holda ariza beruvchiga yozma shaklda ma’lum qilinadi.”;
 ikkinchi va uchinchi xatboshilar tegishli ravishda o‘n birinchi va o‘n ikkinchi xatboshi deb hisoblansin.
 3. Quyidagi mazmundagi 161 — 163-bandlar qo‘shilsin:
 “161. O‘tkazilgan laboratoriya tahlillari natijasiga ko‘ra, O‘zbekiston Respublikasi hududida ishlab chiqarilgan yoki import qilinayotgan oziq-ovqat mahsulotlari iste’mol qilishga hamda foydalanishga yaroqsiz deb topilgan taqdirda, mas’ul sanitariya vrachi tomonidan bir kun muddatda ikki nusxada dalolatnoma tuziladi. Bunda oziq-ovqat mahsulotini ishlab chiqaruvchi yoki uni olib keluvchi to‘g‘risidagi ma’lumotlar, oziq-ovqat mahsulotining qayerdan keltirilganligi, nomi va turi, og‘irligi, miqdori, to‘plami, ishlab chiqarilgan sanasi, yaroqlilik muddati, oziq-ovqat mahsulotining qadoq turi, ushbu mahsulotning texnik jihatdan tartibga solish sohasidagi normativ hujjatlarga nomuvofiqligi ko‘rsatiladi.
 162. Tuzilgan dalolatnoma va hujjatlar to‘plami Sanitariya-epidemiologik osoyishtalik agentligi, uning hududiy yoki tuman (shahar) markazi rahbariga taqdim etiladi. Sanitariya-epidemiologik osoyishtalik agentligi, uning hududiy yoki tuman (shahar) markazi rahbari tomonidan dalolatnoma asosida bir kun muddatda iste’molga yaroqsiz deb topilgan oziq-ovqat mahsulotini ishlab chiqarish, undan foydalanish yoki respublikaga import qilishni taqiqlash to‘g‘risida qaror imzolanadi.
 Iste’molga yaroqsiz deb topilgan oziq-ovqat mahsulotini ishlab chiqarish, undan foydalanish yoki respublikaga import qilishni taqiqlash to‘g‘risidagi qaror ikki nusxada tayyorlanadi, birinchi nusxasi bir ish kuni ichida arizachiga beriladi, ikkinchi nusxasi — Sanitariya-epidemiologik osoyishtalik agentligi, uning hududiy yoki tuman (shahar) markazida saqlanadi.
 163. Iste’molga yaroqsiz deb topilgan oziq-ovqat mahsuloti turiga qarab, tegishli tashkilotlar bilan kelishgan holda qayta ishlash yoki yo‘q qilish usuli va shartlari belgilanadi. Iste’molga yaroqsiz deb topilgan oziq-ovqat mahsulotidan qayta ishlashda foydalanish yoki uni yo‘q qilish usullari va shartlari O‘zbekiston Respublikasi Sog‘liqni saqlash vazirligi huzuridagi Sanitariya-epidemiologik osoyishtalik agentligi, Ekologiya va atrof-muhitni muhofaza qilish davlat qo‘mitasi, O‘zbekiston Respublikasi Veterinariya va chorvachilikni rivojlantirish davlat qo‘mitasi, O‘zbekiston Respublikasi Vazirlar Mahkamasi huzuridagi O‘simliklar karantini davlat inspeksiyasi tomonidan amaldagi qonun hujjatlarida belgilangan tartibda belgilanadi.
 O‘zbekiston Respublikasi hududiga import qilinayotgan oziq-ovqat mahsulotlari iste’mol qilishga yoki foydalanishga yaroqsiz deb topilgan taqdirda, yuk egasi oziq-ovqat mahsulotini qonunchilikda belgilangan tartibda O‘zbekiston Respublikasi bojxona hududidan olib chiqib ketish huquqiga ega.
 Iste’molga yaroqsiz deb topilgan oziq-ovqat mahsuloti qayta ishlashda foydalanish yoki yo‘q qilishga qadar alohida joyda (rezervuarda), hisobda to‘plami, ishlatish (qayta ishlash) yoki yo‘q qilish usullari va shartlari aniq ko‘rsatilgan holda saqlanishi shart.
 Iste’molga yoki foydalanish uchun yaroqsiz deb topilgan mahsulotning to‘liq saqlanishi uchun mas’uliyat qonunchilikda belgilangan tartibda uning egasi zimmasiga yuklanadi. Iste’molga yaroqsiz deb topilgan mahsulotni qonunchilikda belgilangan tartibda ekspertiza qilish, yo‘q qilish usullari va shartlarini belgilash, qayta ishlash, saqlash, tashish, yo‘q qilish yoki O‘zbekiston Respublikasi bojxona hududidan olib chiqib ketish bilan bog‘liq xarajatlar mahsulotning egasi hisobidan amalga oshiriladi.”.